/* KUMM/2011/0462 finali */ RAPPORT MILL-KUMMISSJONI LILL-PARLAMENT EWROPEW U LILL-KUNSILLL-applikazzjoni tar-Regolament (KE) Nru 1082/2006 dwar Raggruppament Ewropew ta' Koperazzjoni Territorjali (REKT)





RAPPORT MILL-KUMMISSJONI LILL-PARLAMENT EWROPEW U LILL-KUNSILL L-applikazzjoni tar-Regolament (KE) Nru 1082/2006 dwar Raggruppament Ewropew ta' Koperazzjoni Territorjali (REKT) INTRODUZZJONI L-Artikolu 175 tat-Trattat dwar il-Funzjonament tal-Unjoni Ewropea[1], b'mod partikolari it-tielet subparagrafu[2] tiegħu, ipprovda l-bażi legali għall-adozzjoni tar-Regolament (KE) Nru 1082/2006 tal-Parlament Ewropew u tal-Kunsill tal-5 ta' Lulju 2006 dwar raggruppament Ewropew ta' koperazzjoni territorjali (REKT)[3] (ir-Regolament REKT), li daħal fis-seħħ fl-1 ta' Awwissu 2006 u ilu kompletament applikabbli mill-1 ta' Awwissu 2007. Huwa fetaħ perspettiva ġdida fil-qasam tal-koperazzjoni u ppermetta l-ħolqien ta' strument Ewropew ġdid li jipprovdi struttura legali għal koperazzjoni aħjar bejn l-awtoritajiet nazzjonali reġjonali u lokali u korpi oħrajn tal-liġi pubblika f'pajjiżi differenti, speċjalment fil-kuntest tal-Iskop tal-Koperazzjoni Territorjali Ewropea (KTE) tal-Politika ta' Koeżjoni. L-istrument REKT huwa maħsub biex ikattar il-koeżjoni tal-Unjoni billi jiffaċilita l-koperazzjoni territorjali u jnaqqas id-diffikultajiet prattiċi tagħha permezz ta' korp legali li jista' jżid iċ-ċertezza u l-istabilità legali għall-inizjattivi ta' koperazzjoni. Dan id-dokument jissodisfa r-rekwiżit tal-Kummissjoni li tagħmel rapport lill-Parlament Ewropew u lill-Kunsill sal-1 ta' Awwissu 2011, dwar l-applikazzjoni tar-Regolament u l-proposti għal emendi, fejn xieraq (Artikolu 17) N.B. l-Artikoli kwotati kollha huma dawk tar-Regolament REKT, sakemm mhux indikat mod ieħor. L-GħAN TAL-ISTRUMENT REKT L-Istati Membri u b'mod partikolari l-awtoritajiet reġjonali u lokali, iltaqgħu ma' bosta diffikultajiet waqt li kien qed jippruvaw jimplimentaw programmi għall-koperazzjoni territorjali minħabba liġijiet u proċeduri nazzjonali differenti u ż-żieda fin-numru tal-fruntieri tal-art u tal-baħar fil-Komunità wara t-tkabbir tagħha fl-2004 u fl-2007. Strumenti eżistenti fir-rigward tal-koperazzjoni fi ħdan l-Unjoni Ewropea, bħall-Grupp Ewropew ta' Interess Ekonomiku (GEIE), huma mmirati primarjament lejn il-koperazzjoni bejn l-operaturi ekonomiċi[4] iktar milli lejn l-awtoritajiet pubbliċi. Barra minn hekk, l-istrutturi li l-Kunsill tal-Ewropa ppropona għall-awtoritajiet reġjonali u lokali biex jikkoperaw bejn il-fruntieri, ma ġewx approvati fl-Unjoni Ewropea kollha. Huwa f'dan il-kuntest li r-REKT inħoloq fuq livell Ewropew bħala strument legali li jikkontribwixxi fil-koperazzjoni territorjali bejn il-fruntieri nazzjonali billi jipprovdi bażi Ewropea għall-azzjonijiet li hija applikabbli direttament u li żżomm fit-tul. L-Istati Membri kollha jimplimentaw kompletament ir-Regolament REKT. It-twaqqif ta' REKT mhuwiex obbligatorju u r-Regolament REKT ma jżomm l-ebda istituzzjoni milli tagħżel liberament forom jew formuli oħrajn għall-koperazzjoni territorjali, kemm b'personalità legali kif ukoll jekk le. Ir-REKT ġiet żviluppata biex tagħmel il-koperazzjoni territorjali aktar strateġika iżda – fl-istess ħin – aktar flessibli u sempliċi. REKT għandu jnaqqas id-diffikultajiet li jiltaqgħu magħhom l-Istati Membri u, b’mod partikolari, l-awtoritajiet reġjonali u lokali fl-implimentazzjoni u l-ġestjoni ta' azzjonijiet ta' koperazzjoni fil-kuntest ta’ liġijiet u proċeduri nazzjonali differenti. APPLIKAZZJONI TAR-REGOLAMENT REKT Sabiex jiġbor id-dejta neċessarja dwar l-applikazzjoni prattika tar-REKT, id-Direttorat Ġenerali tal-Kummissjoni Ewropea għall-Politika Reġjonali organizza laqgħa informali mal-esperti tal-Istati Membri individwali (Grupp ta' Livell Għoli li jirrifletti dwar il-Politika ta' Koeżjoni tal-Futur), iltaqa' ma' rappreżentanti tal-Parlament Ewropew, u b'mod partikolari ħadem mill-qrib mal-Kumitat tar-Reġjuni. Fl-2010, il-Kummissjoni Ewropea u l-Kumitat tar-Reġjuni flimkien mal-Presidenzi 2010-2011 tal-Kunsill tal-Unjoni Ewropea (Spanja-Belġju-Ungerija) u l-programm INTERACT mexxew konsultazzjoni wiesgħa tal-Istati Membri, l-awtoritajiet reġjonali u lokali u partijiet interessati oħra dwar it-tħaddim u l-valur miżjud tal-istrument REKT[5]. L-irwol tal-Istituzzjonijiet Ewropej u l-Korpi Konsultattivi Il-Kummissjoni Ewropea Il-Kummissjoni enfasizzat b'mod konsistenti l-importanza ta' tmexxija effettiva fl-iżgurar tal-koeżjoni territorjali[6] Barra minn hekk, il-Kummissjoni ħadet sehem b'mod attiv f'konferenzi u diskussjonijiet imħejjija mill-Presidenzi tal-Kunsill, il-Kumitat tar-Reġjuni, mir-REKT u partijiet interessati oħra. Il-Kummissjoni toffri appoġġ attiv kemm direttament, permezz ta' konferenzi u avvenimenti ta' netwerking, permezz ta' kuntatt bilaterali ma' xi Stati Membri u partijiet interessati, u permezz ta' INTERACT, programm għall-iskambju ta' esperjenzi fil-Koperazzjoni Territorjali Ewropea. Apparti dan, ir-REKT issa saru suġġett regolari fil-Ġranet Miftuħa li l-Kummissjoni u l-Kumitat tar-Reġjuni jħejju kull sena. Il-Parlament Ewropew Il-Parlament Ewropew interessa ruħu mill-qrib fir-REKT. Ir-rapport fuq inizjattiva proprja "dwar l-Objettiv 3: sfida għall-koperazzjoni territorjali – l-aġenda futura għal koperazzjoni transkonfinali, transnazzjonali u tal-viċinat"[7] ġiet adottata fl-2011. Dwar ir-REKT, ir-rapport jistqarr li "dan l-istrument jiffunzjona b’mod sodisfaċenti" u "huwa ssodisfa l-ħtiġijiet tal-awtoritajiet reġjonali u lokali għal koperazzjoni strutturata f’termini finanzjarji, ta’ status ġuridiku u ta’ governanza fuq diversi livelli (...)." Barra minn hekk, rapporti settorjali speċifiċi, pereżempju dwar l-isport[8] u l-kura tas-saħħa[9], jinkoraġġixxu l-promozzjoni u l-użu tar-REKT għal koperazzjoni transkonfinali, transnazzjonali u tal-viċinat. Il-Kumitat tar-Reġjuni Il-Kumitat tar-Reġjuni huwa identifikat bit-Trattat bħala sieħeb ewlieni tal-Kummissjoni, b'mod partikolari, fi kwistjonijiet li jirrigwardaw il-koperazzjoni transkonfinali. Il-Kumitat adotta opinjoni dwar ir-REKT fl-2008[10] u fl-2011[11], fejn ikkonferma l-impenn tiegħu fl-appoġġ tar-REKT iżda sejjaħ għal bidliet legali sabiex jiġi ffaċilitat it-twaqqif u l-funzjonament tiegħu. Barra minn hekk, huwa jikkunsidra li "...r-REKT joffru perspettivi utli bħala “laboratorji” tal-governanza f’diversi livelli". L-implimentazzjoni tar-Regolament REKT min-naħa tal-Istati Membri L-Istati Membri għandhom jagħmlu dawk id-dispożizzjonijiet kif ikun xieraq sabiex jiżguraw l-applikazzjoni effettiva tar-Regolament REKT. L-iskadenza tal-1 ta' Awwisu 2007 u d-Dokument ta' Ħidma tal-Persunal tal-Kummissjoni li jakkumpanja dan ir-rapport, jipprovdi tagħrif dettaljat dwar it-tagħrif li l-Istati Membri għaddew lill-Kummissjoni[12]. Filwaqt li l-Istati Membri kollha infurmaw lill-Kummissjoni dwar il-miżuri li ttieħdu jew li se jittieħdu sabiex ir-regoli nazzjonali jiġu adattati biex ikunu konformi mar-Regolament, numru fosthom għamlu hekk biss wara dewmien konsiderevoli. Dewmien bħal dan ikkontribwixxa għad-diffikultajiet fl-approvazzjoni tal-proposti għar-REKT speċifiċi. In-numru u l-ambitu tar-REKT L-Artikolu 5 jiddikjara li "il-membri għandhom jinformaw lill-Istati Membri konċernati u lill-Kumitat tar-Reġjuni dwar il-konvenzjoni u r-reġistrazzjoni u/jew il-pubblikazzjoni tal-istatuti". Dan jippermetti lill-Kumitat tar-Reġjuni jżomm reġistru informali tar-REKT: Ħolqien tar-REKT (31 ta' Marzu 2011) [13] Is-sena | Ir-REKT maħluqa | It-total kumulattiv | 2008 | 4 | 4 | 2009 | 6 | 10 | 2010 | 6 | 16 | Qed jitħejjew | 21 | L-Artikolu 7 jiddikjara li "REKT għandu jaġixxi fil-konfini tal-kompiti mogħtija lilu, li għandhom ikunu limitati għall-faċilitazzjoni u għall-promozzjoni tal-koperazzjoni territorjali sabiex tiġi msaħħa l-koeżjoni ekonomika u soċjali." Il-"kompiti ta' REKT għandhom ikunu limitati primarjament għall-implementazzjoni ta' programmi jew proġetti ta' koperazzjoni territorjali kofinanzjati mill-[Politika ta' Koeżjoni]. REKT jista' jwettaq azzjonijiet speċifiċi oħrajn ta' koperazzjoni territorjali bejn il-membri tiegħu (...) b'kontribuzzjoni finanzjarja mill-Komunità jew mingħajra." Apparti ir-Regolament REKT, l-Artikolu 18 tar-Regolament (KE) Nru 1080/2006 (ir-Regolament ERDF)[14] jiddikjara li "l-Istati Membri li jipparteċipaw fi programm operattiv skont l-objettiv tal-Koperazzjoni Territorjali Ewropea jistgħu jagħmlu użu mir-[REKT] bil-ħsieb li jagħmlu dak ir-raggruppament responsabbli għall-amministrazzjoni tal-programm operattiv billi jiġi konferit lilu r-responsabbiltajiet tal-awtorità ta' ġestjoni u tas-segretarjat tekniku konġunt." Mis-16-il REKT li twaqqfu sal-31 ta' Marzu 2011, wieħed minnhom twaqqaf speċifikament għall-implimentazzjoni u l-ġestjoni ta' programm KTE wieħed, twaqqaf ieħor bl-għan ewlieni tal-implimentazzjoni ta' proġett iffinanzjat mill-politika ta' koeżjoni u l-bqija b'azzjonijiet oħrajn ta' koperazzjoni territorjali li jistgħu jinkludu proġetti ffinanzjati mill-KTE[15]. IR-REKT FIL-PRATTIKA Il-motivi għall-ħolqien u għall-iżvilupp ulterjuri ta' REKT REKT joffri kuntest aktar koerenti ta' koperazzjoni disponibbli għall-awtoritajiet lokali, reġjonali u nazzjonali u korpi pubbliċi oħrajn. Ir-Regolament REKT jipprovdi qafas formali għal koperazzjoni eżistenti b'aktar ċertezza legali, b'bażi aktar uffiċjali u bi struttura istituzzjonali aktar solida. REKT jikkontribwixxi għal djalogu aħjar bejn l-Istati Membri u awtoritajiet pubbliċi oħrajn u huwa struttura xierqa għall-koperazzjoni territorjali fit-tul. L-għodda tar-Regolament REKT tippermetti sħubija wiesgħa, kapaċità reali għal interventi transkonfinali u ambitu wiesa' ta' azzjonijiet fi ħdan it-tliet linji ta' koperazzjoni: transkonfinali, transnazzjonali u tal-viċinat. Huwa jissimplifika l-kundizzjonijiet ferm eteroġenji tal-qafas legali preċedenti li kien jeżisti għall-koperazzjoni transkonfinali fl-UE kollha u jipprovdi qafas legali xieraq għall-koperazzjoni transnazzjonali u tal-viċinat[16], avolja xorta kellhom jinstabu soluzzjonijiet ad hoc , formali jew informali, għal kwistjonijiet speċifiċi. Ir-raġuni għat-twaqqif ta' REKT hija spiss ir-rieda li tinħoloq struttura permanenti u viżibbli ta' koperazzjoni transkonfinali u territorjali, li jitfasslu strateġiji ta' tkabbir konġunt, li jiġu ġġenerati ekonomiji ta' skala, u li jiġu ġestiti proġetti konġunti, riżorsi infrastrutturali jew ambjentali. Ir-rapporti mill-Istati Membri, l-awtoritajiet reġjonali u lokali u r-REKT juru li d-deċiżjoni għat-twaqqif ta' REKT spiss tiddependi mill-istorja preċedenti ta' koperazzjoni bejn l-imsieħba. L-imsieħba enfasizzaw il-fatt li r-REKT twaqqfu sabiex l-isfida tal-koperazzjoni tiġi affrontata aħjar: li jintlaħaq qbil dwar l-irwol u l-kompiti tar-REKT hija parti importanti mill-proċess. Uħud mir-REKT eżistenti qegħdin jippjanaw li jżidu l-għadd ta' membri tagħhom, u b'hekk il-ħolqien ta' REKT jista' ma jkunx avveniment singolu, iżda pass fi proċess kontinwu. Id-diffikultajiet prattiċi fl-applikazzjoni tar-Regolament REKT Fuq il-bażi tal-evidenza li nġabret fil-konsultazzjonijiet mal-partijiet interessati, ġew identifikati bosta problemi fl-applikazzjoni tar-Regolament REKT, kemm b'rabta mal-ħolqien tar-REKT kif ukoll mal-funzjonament tiegħu. Ir-reazzjonijiet ta' REKT eżistenti fir-rigward tal-istrument huma pożittivi, iżda sal-lum il-ġurnata dan l-istrument jinsab ferm 'l bogħod milli jilħaq il-potenzjal tiegħu. Kif ġie spjegat hawn fuq, id-dewmien fl-adozzjoni tad-dispożizzjonijiet nazzjonali kien ifisser li sa ma tlestew, il-programmi KTE kienu diġà preparati u d-deċiżjonijiet ewlenin dwar is-sistemi ta' implimentazzjoni tagħhom kienu diġà ttieħdu. Barra minn hekk, jista' jkun li l-Istati Membri u l-Awtoritajiet ta' Ġestjoni żammew lura milli jserrħu fuq l-istrument REKT għal irwol formali fl-implimentazzjoni tal-programmi ta' koperazzjoni, minħabba l-fatt li huwa strument ġdid. Proċeduri kumplessi u li jieħdu ħafna ħin huma rrapurtati bħala l-muturi negattivi ewlenin fil-proċess tat-twaqqif ta' REKT. Ċerti REKT ilmentaw dwar in-nuqqas ta' għarfien dwar l-istrument min-naħa tal-awtoritajiet nazzjonali u s-servizzi tal-Kummissjoni meta jintalbilhom tagħrif prattiku jew jingħataw applikazzjoni għall-appoġġ. Jidher illi l-ħarsien tal-perjodu ta' tliet xhur għal deċiżjoni ta' Stat Membru dwar applikazzjoni għall-ħolqien ta' REKT, hija aktar l-eċċezzjoni milli r-regola ġenerali speċifikata fl-Artikolu 4. 4.2.1 Il-ħolqien ta' REKT Id-diffikultajiet legali marbuta mal-proċess ta' formazzjoni tar-REKT, li ġeneralment ikunu riżultat tal-perċezzjoni ta' inkompatibilità ta' regoli nazzjonali differenti u tan-nuqqas ta' kordinazzjoni bejn l-Istati Membri, huma fost l-akbar ostakli li qegħdin jaqtgħu qalb il-partijiet interessati milli jistabbilixxu REKT. Il-varjazzjoni fl-istrutturi transkonfinali, awtoritajiet lokali u reġjonali u assoċjazzjonijiet, tenfasizza l-ħtieġa ta' strument bħar-REKT. Fl-istess waqt, din il-varjazzjoni toħloq problemi kbar fl-applikazzjoni ta' mudell wieħed li jkun jissodisfa l-limiti varji kollha. Problema li qed ittellef il-ħolqien tar-REKT hija dik tal-istatus differenti tal-korpi lokali u reġjonali fl-Istati Membri differenti. Kompiti li jaqgħu taħt kompetenza reġjonali jew lokali fuq naħa waħda tal-fruntiera jistgħu jitqiesu bħala responsabilitajiet nazzjonali fuq in-naħa l-oħra. Problema oħra hija l-fatt li r-Regolament REKT jippermetti lill-Istati Membri jieħdu deċiżjonijiet differenti fil-proċess ta' implimentazzjoni nazzjonali li jwassal għal differenzi fi kwistjonijiet ta' responsabbilità limitata jew illimitata. Ir-reġim jaf ikun differenti f'żewġ Stati ġirien. Meta ġie negozjat ir-Regolament REKT ċerti Stati Membri stqarru li l-liġi nazzjonali tagħhom ma kinitx tippermetti lill-awtoritajiet lokali jsiru membri ta' korp legali b'responsabbiltà illimitata: għaldaqstant id-dispożizzjoni tal-Artikolu 12 saret neċessarja. Problema oħra għar-REKT eżistenti kif ukoll dawk prospettivi hija dik tas-sħubija ta' pajjiżi terzi u tal-korpi reġjonali u lokali tagħhom. L-Artikolu 3 jispeċifika li l-membri tar-REKT għandhom ikunu Stati Membri, awtoritajiet reġjonali jew lokali jew korpi tal-liġi pubblika jew assoċjazzjonijiet tagħhom, meħuda minn tal-anqas żewġ Stati Membri. Madankollu, hemm bosta każijiet fejn il-membri jew il-membri prospettivi jkun jaqblilhom idaħħlu membri minn pajjiż terz jew saħansitra li jwaqqfu REKT bejn awtoritajiet lokali jew reġjonali ta' Stat Membru wieħed u pajjiż terz. Dan jikkawża problemi fuq livell politiku u, għat-tieni każ, dwar fuq liema bażi legali tista' titwaqqaf REKT bejn membri minn Stat Membru wieħed biss u minn pajjiż terz. Uħud mix-xkiel irrappurtat donnu ġej min-nuqqas ta' konsapevolezza tad-detall tar-Regolament REKT. Pereżempju, kien hemm konfużjoni bejn x'għandu jkun hemm fil-konvenzjoni li toħloq REKT u x'għandu jkun hemm fl-istatuti tagħha. Bl-istess mod, l-idea żbaljata li l-entitajiet privati ma jistgħux jieħdu sehem f'REKT, illimitat xi operazzjonijiet. Tabilħaqq, entitajiet privati kkunsidrati bħala entitajiet kontraenti għall-iskopijiet ta' akkwist pubbliku jistgħu jsiru membri ta' REKT (Artikolu 3(1)(d)). Madankollu, hemm rikjesta biex din il-possibilità tiġi estiża aktar. Fl-aħħarnett, xi partijiet interessati rrapurtaw dewmien fil-proċess tal-pubblikazzjoni għar-REKT, li ġibed l-attenzjoni dwar il-possibilità ta' bżonn ta' kjarifika u ta' titjib tal-proċess ta' notifikazzjoni. 4.2.2 It-tħaddim ta' REKT Ir-REKT stabbiliti jirrapurtaw – kważi b'mod universali – li ladarba x-xkiel madwar il-ħolqien tagħhom jitneħħa, il-benefiċċji jsiru evidenti. Il-ħolqien ta' korp legali b'mandat fuq iż-żewġ naħat ta' fruntiera jista' jissimplifika ferm id-dispożizzjoni razzjonali tat-trasport pubbliku u l-utilitajiet, jew strateġija integrata għall-iżvilupp tar-reġjun fil-kuntest tal-Ewropa 2020. Madankollu, l-eżistenza ta' REKT ma teliminax il-problemi kollha li jiġu esperjenzati minn operazzjonijiet transkonfinali. Stati Membri differenti jew saħansitra awtoritajiet differenti fl-istess Stati Membri, kapaċi joffru interpretazzjoni differenti għal xi dispożizzjoni legali u joħolqu prattiki differenti. Problema ewlenija li l-partijiet interessati enfasizzaw tirrigwarda l-kuntratti tal-persunal, avolja l-Artikolu 9(2)(d) jirrikjedi li l-istatuti ta' REKT ikun fihom arranġamenti għall-funzjonament tiegħu, b'mod partikolari dwar il-ġestjoni tal-persunal, il-proċeduri tar-reklutaġġ u n-natura tal-kuntratti tal-persunal. Konsegwentement, il-Kummissjoni hi tal-fehma li l-istatuti jistgħu jindikaw il-liġi applikabbli għall-kuntratti tal-impjieg, pereżempju l-liġi tal-post tal-uffiċju rreġistrat jew il-post fejn jinsabu korpi statutorji oħrajn tar-REKT u fejn dawn iwettqu dmirijithom. Kuntrarjament, skont it-tieni paragrafu tal-Artikolu 2 tar-Regolament REKT, fejn skont l-UE jew il-liġi privata internazzjonali jkun meħtieġ li tiġi stabbilita l-għażla ta' liġi li tiggverna l-atti tar-REKT, ir-REKT għandu jitqies bħala entità tal-Istat Membru fejn jinsab l-uffiċju reġistrat tiegħu. La r-Regolament REKT u lanqas id-Direttivi rilevanti tal-UE ma joffru soluzzjoni fejn il-korp pubbliku bħal pereżempju REKT bħala awtorità kontraenti, jikseb xogħol jew servizzi fi Stat Membru ieħor għajr dak li huwa rreġistrat fih. Madankollu, REKT eżistenti għandhom jakkwistaw ikollhom jagħmlu l-akkwisti f'aktar minn Stat Membru wieħed peress li l-attivitajiet li dak ir-REKT wettaq ikopru pajjiżi differenti. Kien hemm talba biex din il-problema tiġi koperta fir-Regolament REKT. Aktar viżibilità se tagħti l-kapaċità lir-REKT li jappoġġjaw in-netwerking u tippermetti li jkun hemm skambju ta' esperjenzi. Is-servizzi tal-Kummissjoni mhux dejjem irrikonoxxew l-eliġibilità tar-REKT, pereżempju, biex jipparteċipaw fis-sejħiet tagħhom għall-proposti. Similarment, l-amministrazzjonijiet pubbliċi nazzjonali mhux dejjem kienu konxji tar-REKT u tal-kapaċitajiet u l-istatus ġuridiku tagħhom. Il-proċedura mtawwla għat-twaqqif ta' REKT tiskoraġġixxi l-adattament ulterjuri tal-konvenzjoni jew l-istatuti, anka meta ċirkostanzi mibdula jkunu jirrikjeduh. Ir-Regolament REKT attwali, madankollu, ma jippermettix approċċ simplifikat għall-modifika tal-konvenzjoni u l-istatuti, speċjalment rigward id-dħul ta' membri ġodda f'REKT eżistenti. 4.3 Eżempji ta' REKT eżistenti L-ambitu tal-attivitajiet attwali tar-REKT huwa wieħed wiesa' ferm, mill-ġestjoni konġunta ta' riżorsi naturali, għat-titjib tal-aċċess għal sistemi transkonfinali tat-trasport sal-ġestjoni ta' servizzi ta' interess ġenerali (bħas-saħħa jew l-edukazzjoni) u kwistjonijiet territorjali oħrajn. Bosta REKT beħsiebhom jimplimentaw strateġiji ta' tkabbir u żvilupp sostenibbli, skont l-Istrateġija Ewropa 2020 biex b'hekk jikkontribwixxu fl-iżvilupp komplut tat-territorji kkonċernati. F'ħafna każijiet, l-attivitajiet REKT imorru lilhinn mill-implimentazzjoni ta' programmi ta' koperazzjoni u proġetti fil-qafas tal-politika ta' koeżjoni msemmija bħala l-kompiti ewlenin fir-Regolament REKT. Uħud minn dawn ir-REKT, madankollu, issa qegħdin jipproponu proġetti għall-iffinanzjar mill-KTE jew programmi oħrajn tal-UE. Filwaqt li r-REKT eżistenti jilqgħu l-kapaċità tal-programmi Ewropej ta' koperazzjoni li jaġixxu bħala awtorità ta' ġestjoni u bħala sekretarjat tekniku konġunt, s'issa din l-opzjoni qed tintuża biss mir-REKT tal- Grande Région . Dan jista' jkun minħabba restrizzjonijiet tal-ħin tal-adozzjoni tar-Regolament REKT u l-obbligu tal-Istati Membri li jagħmlu l-proviżjonijiet nazzjonali tagħhom stess sabiex jimplimentaw ir-Regolament KE. Ir-REKT tal- Grande Région Dan ir-REKT li twaqqaf taħt il-liġi Franċiża u li huwa bbażat f'Metz, twaqqaf f'April tal-2010 mill-Gran Dukat tal-Lussemburgu, ir- Région Wallonne (il-Belġju), Lorraine (Franza) u l- Länder Ġermaniż tar-Rhineland-Pfalz u Saarland. Dan huwa l-uniku eżempju ta' REKT li jaġixxi bħala awtorità ta' ġestjoni għal programm KTE ta' koperazzjoni transkonfinali, li jkopri l-biċċa l-kbira tar-reġjuni kkonċernati. Is-Sekretarjat Tekniku Konġunt huwa organizzat bħala assoċjazzjoni u jinsab fil-Lussemburgu. Dan ir-REKT huwa ffinanzjat mill-assistenza teknika tal-programm KTE, li jaġixxi bħala l-awtorità ta' ġestjoni tal-Programm KTE tal-istess isem. Ir-REKT tal-Isptar de la Cerdanya Dan ir-REKT, li nħoloq f'April tal-2010, huwa soluzzjoni innovattiva li tipprovdi sptar b'impatt immedjat fuq il-popolazzjoni fiż-żona transkonfinali ta' qbid bejn Franza u Spanja b'madwar 30 000 abitant. L-imsieħba involuti huma l-Gvern Katalan u l-Ministeru Franċiż tas-Saħħa, l-Assigurazzjoni Nazzjonali tas-Saħħa u l-Aġenzija Reġjonali għall-isptarijiet tal- Languedoc - Roussillon . Meta jitqies il-volum ta' investiment u l-kontributi annwali, dan ir-REKT huwa, bil-kbir, l-aktar impriża importanti fost ir-REKT kollha. Il-proġett huwa pijunier f'qasam estremament importanti fl-UE, fejn titkattar gradwalment il-koperazzjoni u l-armonizzazzjoni tal-kura tas-saħħa fl-Istati Membri. Ir-REKT ta' Ister Granum Ir- REKT Ister Granum twaqqaf f'Ġunju tal-2008 fir-reġjun tal-fruntiera ta' bejn l-Ungerija u s-Slovakkja bħala t-tieni REKT fl-UE. L-isfond ta' dan ir-REKT huwa l-iżvilupp tal-koperazzjoni madwar il-pont Eszergom-Parkany. Illum il-ġurnata, hemm 51 awtorità lokali Ungeriża tal-Ewroreġjun u 38 oħrajn Slovakki li huma membri. Minħabba appoġġ politiku qawwi u Ewroreġjun attiv, dan ir-REKT inħoloq minnufih ibbażat primarjament fuq il-programm approvat tal-iżvilupp, li bħalissa qed jiġi implimentat bir-REKT. Kompitu ewlieni huwa l-iżvilupp ta' applikazzjonijiet għall-iffinanzjar mill-Programmi KTE Ungerija-Slovakkja u l-Ewropa tax-Xlokk. Hekk kif in-numru ta' REKT jiżdiedbil-mod il-mod, ħareġ ċar illi filwaqt li kull REKT jadatta għas-sitwazzjoni speċifika tiegħu, hemm tendenza komuni ħafna li jiġu enfasizzati l-aspetti strateġiċi tal-koperazzjoni. Ir-REKT Eurometropole Lille-Kortrijk-Tournoi L-ewwel REKT li twaqqaf f'Jannar tal-2008, ir-REKT Eurometropole Lille-Kortrijk-Tournoi jinkludi 145 muniċipalità kif ukoll awtoritajiet reġjonali u nazzjonali. Ir-reġjun għandu esperjenza twila f'ħidma bejn il-fruntieri li tmur lura għall-1991. Huwa jkopri żona urbana estiża b'popolazzjoni ta' madwar 2 miljuni. L-għan prinċipali hu li tissaħħaħ l-koeżjoni interna fi ħdan il-konurbazzjoni transkonfinali permezz tal-promozzjoni tal-koperazzjoni u r-realizzazzjoni ta' proġetti skont l-istrateġija ta' żvilupp komuni. Il-valur miżjud huwa dak ta' proċess imtejjeb ta' proċess ta' kordinazzjoni bbażat fuq ir-rieda qawwija tal-partijiet interessati kollha u fuq storja twila ta' koperazzjoni. PROPOSTI U TITJIB Il-Kummissjoni tikkunsidra li l-istrument REKT għandu kemm jista' jkun jinżamm sempliċi u mingħajr restrizzjonijiet, sabiex jippermetti l-iffurmar tal-għamla u l-funzjoni ta' REKT individwali skont il-kompiti li huma għandhom iwettqu fl-ambjent fejn huma qegħdin joperaw. Madankollu, sabiex jiġi żgurat li dan l-approċċ flessibbli ma jwassalx għal dewmien fl-implimentazzjoni, hemm lok għal titjib konsiderevoli tal-proċedura għall-approvazzjoni tar-REKT proposti. Il-Kummissjoni, għaldaqstant, qiegħda tbassar numru limitat ta' titjib speċifiku fir-Regolament u fil-kuntest iktar wiesa'. L-emendi għal dan ir-Regolament REKT REKT joffri strument ta' valur li kulma jmur qed isir aktar aċċettat. Madankollu, l-adozzjoni kajmana tal-istrument u xi diffikultajiet fl-implimentazzjoni prattika jissuġġerixxu li t-titjib huwa possibbli u meħtieġ. Għaldaqstant, il-Kummissjoni qiegħda taħseb dwar numru ta' emendi għar-Regolament REKT. Dawn mhux se jkunu jirrikjedu bidliet fl-attività tar-REKT attwali iżda minn naħa se jadattaw il-lingwa għat-Trattat dwar il-Funzjonament tal-Unjoni Ewropea u min-naħa l-oħra se jiffukaw fuq is-simplifikazzjoni u l-aċċelerazzjoni tal-proċess tat-twaqqif u tal-implimentazzjoni. Pereżempju, REKT bejn korpi pubbliċi minn Stat Membru wieħed u minn Stati li mhumiex Membri jistgħu jiġu awtorizzati jekk l-ambitu tal-att legali jitwessa'. Sistema ta' rispons taċitu li tippermetti li r-REKT jiġu stabbiliti fin-nuqqas ta' oġġezzjonijiet raġunati min-naħa tal-awtoritajiet nazzjonali fi żmien raġonevoli, x'aktarx li se tieħu post ir-rekwiżit attwali li, bħala regola ġenerali, tingħata risposta fi żmien tliet xhur . L-għan tar-REKT jista' jiġi estiż biex ikopri l-istrateġija, l-ippjanar u l-ġestjoni ta' tħassib lokali u reġjonali b'konformità mal-politiki tal-UE. Fl-aħħarnett, f'din it-taqsima, is-soluzzjoni bbażata fuq l-assigurazzjoni adottata skont il-liġi tal-UE għal strument legali differenti[17], tista' tindirizza l-problema tat-twaqqif ta' REKT b'responsabbiltà limitata, li huwa permess f'xi Stati Membri, iżda mhux neċessarjament fl-Istati Membri ġirien. Kjarifiki possibbli L-esperjenza turina li, f'xi każijiet, ir-Regolament REKT ma nfiehemx kompletament. Il-Kummissjoni se tfittex li tagħmilha aktar ċara li l-konvenzjoni li titstabbilixxi REKT għandha tiddikjara b'mod ċar liema liġijiet hija se topera, inkluża kwalunkwe dispożizzjoni għall-eċċezzjonijiet, li korpi privati sottomessi għal regoli tal-akkwist pubbliku jistgħu jkunu membri tar-REKT u li l-istatuti li jikkontrollaw it-tħaddim ta' REKT għandhom jistabbilixxu b'mod ċar ir-regoli li r-REKT se topera fuqhom, bħal-liġijiet nazzjonali applikabbli għall-impjegati. It-titjib marbut ma' regolamenti u politiki oħrajn tal-UE - Sabiex l-istrument REKT jilħaq il-potenzjal sħiħ tiegħu, huwa għandu jkun parti minn approċċ integrat għat-twassil tal-prijoritajiet tal-politika tal-UE. Fil-proposti tagħha għar-reviżjoni tar-regolamenti tal-Politika ta' Koeżjoni, il-Kummissjoni beħsiebha tiżgura li l-ebda ostaklu mhu se jkun ta' xkiel għall-użu tar-REKT. Dan jista' jippermetti li r-REKT isiru aktar prominenti fit-twassil tal-interventi li jirrikjedu koperazzjoni bejn reġjuni f'pajjiżi differenti. Barra minn hekk, ir-REKT jista' jkollhom rwol importanti biex jipprovdu lill-istrateġiji makroreġjonali u lill-proġetti u n-netwerks ta' koperazzjoni tal-viċinat ('l barra mill-KTE) b'dak li għandhom bżonn biex isiru aktar effettivi. - Għandu jitħeġġeġ ukoll l-użu estensiv tar-REKT fit-twassil ta' politiki oħrajn tal-Unjoni. Kemm jekk f'oqsma ta' titjib ambjentali, kollaborazzjoni fir-riċerka, edukazzjoni u kultura jew oħrajn, REKT għandu l-kapaċità li jżid mal-valur tal-politiki tal-Unjoni billi joffri mezzi ta' implimentazzjoni aktar strutturati u adattabbli. - Fir-reviżjoni li jmiss għad-Direttivi tal-Akkwist Pubbliku, il-Kummissjoni se tikkunsidra kif tindirizza l-problemi marbuta mal-akkwist transkonfinali li korpi bħal dawn fost oħrajn, iltaqgħu magħhom. It-titjib fil-ġbir u t-tixrid ta' informazzjoni Għadd ta' bidliet jistgħu jikkontribwixxu għal strument aktar effettiv. Il-Kummissjoni għalhekk tirrakkomanda li: - Tiġbor u tqassam tagħrif dwar l-implimentazzjoni tar-Regolament REKT fl-Istati Membri; - Tikkollabora b'mod attiv mal-Kumitat tar-Reġjuni fuq il-pjattaforma tar-REKT[18], - Tinkoraġġixxi t-tqassim tal-kompetenzi, in-netwerking u l-iskambju regolari tal-opinjonijiet fost il-partijiet interessati kkonċernati (amministrazzjonijiet lokali, reġjonali u nazzjonali, REKT eżistenti u prospettivi), pereżempju permezz ta' programm bħal INTERACT. KONKLUżJONI L-istrument REKT ġie propost biex jingħelbu l-ostakli li jtellfu l-koperazzjoni territorjali fl-Unjoni Ewropea u lilhinn minnha u b'mod partikolari biex jipprovdi mezz għall-ħidma bejn il-fruntieri, biex jiġi evitat ix-xkiel li potenzjalment inħoloq bis-sistemi amministrattivi u legali inkompatibbli. Filwaqt li t-tempestività tal-istrument il-ġdid, illimitat l-użu tiegħu għal dan il-għan, l-esperjenza mill-2007 wriet li l-istrument REKT jirrispondi għal ħtiġijiet ċari. Huwa ġie użat inter alia: - Fil-gestjoni ta' proġetti speċifiċi, kemm b'fondi mill-Komunità jew le; - Fit-tfassil ta' strateġiji tal-iżvilupp għal żoni multinazzjonali u transkonfinali; - Għat-tħaddim ta' faċilitajiet ta' interess komuni; - Biex jiġi pprovdut lokus għall-komunikazzjoni u l-koperazzjoni multidimensjonali u fuq diversi livelli. - Biex jiġu żgurati l-viżibilità u durabilità tal-koperazzjoni lilhinn mill-programm KTE. Fil-qosor, l-eżistenza ta' dan l-istrument ipprovdiet mezz biex minn xewqa għall-koperazzjoni ngħaddu għal espressjonijiet konkreti ta' koperazzjoni. It-tendenza li jinħolqu REKT qiegħda kulma jmur tiżdied u din turi li l-entitajiet lokali u reġjonali qegħdin dejjem aktar jiskopru modi li bihom ir-REKT jistgħu jgħinuhom jilħqu l-aspirazzjonijiet tagħhom. Madankollu, l-opportunitajiet jistgħu jiġu sfruttati aktar. Diffikultajiet fit-twaqqif ta' REKT qatgħu qalb numru ta' gruppi potenzjali li setgħu taw sehemhom fil-kompiti msemmija hawn fuq. Apparti dan, l-eżistenza ta' korp singolu bi status ġuridiku li jopera bejn il-fruntieri, ma teliminax kwistjonijiet persistenti bħad-determinazzjoni ta' regoli ta' akkwist pubbliku applikabbli bejn il-fruntieri jew l-istatus tal-persunal tar-REKT innifsu. Għaldaqstant, il-Kummissjoni beħsiebha tipproponi numru limitat ta' modifiki għar-Regolament sabiex tiffaċilita t-twaqqif u t-tħaddim tar-REKT, kif ukoll tagħmel ċerti dispożizzjonijiet eżistenti aktar ċari. Hija qiegħda tinkoraġġixxi wkoll bidliet oħra biex ittejjeb l-effiċjenza u l-effettività ta' REKT fil-promozzjoni tal-koperazzjoni fl-implimentazzjoni tal-politiki Ewropej. L-approċċ li l-Kummissjoni għandha f'moħħha se jfittex illi jeħles mill-ostakli fit-twaqqif ta' REKT filwaqt li jżomm il-kontinwità u jiffaċilità t-tħaddim ta' dawk eżistenti. Il-Kummissjoni temmen li dawn l-adattamenti se jippermettu użu aktar estensiv tar-REKT biex jikkontribwixxu għal koperazzjoni aħjar u koerenza politika fost il-korpi pubbliċi mingħajr skariġġ żejjed għall-amministrazzjonijiet Ewropej u nazzjonali. [1] Jissostitwixxi l-Artikolu 159 tat'Trattat li Jistabbilixxi l-Unjoni Ewropea [2] “Jekk jinħass il-bżonn li jkun hemm azzjonijiet speċifiċi barra l-Fondi u bla preġudizzju għall-miżuri deċiżi fil-qafas tal-politika l-oħra ta' l-Unjoni, dawk l-azzjonijiet jistgħu jiġu adottati mill-Parlament Ewropew u l-Kunsill, li jaġixxu skond il-proċedura leġislattiva ordinarja u wara li jikkonsultaw il-Kumitat Ekonomiku u Soċjali u l-Kumitat tar-Reġjuni." [3] ĠU L 210, 31.7.2006, p. 19. [4] "korpi oħra legali regolati bil-liġi pubblika jew privata, li ġew stabbiliti bi qbil mal-liġi ta’ Stat Membru" jistgħu wkoll ikunu membri ta' raggruppament (Artikolu 4 tar-Regolament (KEE) Nru 2137/85), inklużi, fost oħrajn, awtoritajiet lokali u kmamar tal-kummerċ. Madankollu, dan huwa minnu dejjem jekk l-attivitajiet tagħhom jistgħu jiġu kkunsidrati bħala li huma ta' natura ekonomika [5] Riżultati pubblikati fil-Konklużjonijiet tal-Kumitat tar-Reġjuni dwar il-konsultazzjoni konġunta – Ir-Reviżjoni tar-regolament (KE) 1082/2006 dwar Raggruppament Ewropew ta' Koperazzjoni Territorjali, Kumitat tar-Reġjuni, 2010, http://www.cor.europa.eu/COR_cms/ui/ViewDocument.aspx?contentid=366960dd-3c03-4efa-9230-665455fa6bb5 [6] It-tieni rapport tal-progress dwar il-koeżjoni ekonomika u soċjali (COM(2003)31 finali tat-30.01.2003, p.5. [7] Abbozz ta' Rapport (2010/2155(INI)), Kumitat tal-Iżvilupp Reġjonali, Relatur: Marie Thérèse Sanchez-Schmid, Ġunju 2011. [8] "White Paper on Sport", Riżoluzzjoni tal-PE tat-8 ta' Mejju 2008 (2007/2261/INI), punt 83, ĠU C 271E, 12.11.2009, p. 51. [9] Riżoluzzjoni leġislattiva tal-Parlament Ewropew tat-23 ta' April 2009 dwar il-proposta għal direttiva tal-Parlament Ewropew u tal-Kunsill dwar l-applikazzjoni tad-drittijiet tal-pazjenti fil-kura tas-saħħa transkonfinali (COM(2008)0414 – C6-0257/2008-2008/0142 (COD)), Emenda 102. [10] Opinjoni tal-Kumitat tar-Reġjuni dwar ir-Raggruppament Ewropew ta’ Kooperazzjoni Territorjali: impetu ġdid għall-kooperazzjoni territorjali fl-Ewropa (CdR 308/2007fin), Relatur: Mercedes Bresso [11] Opinjoni fuq inizjattiva proprja tal-Kumitat tar-Reġjuni dwar Perspettivi ġodda għar-reviżjoni tar-Regolament REKT (CdR 100/2010fin), Relatur: Alberto Núnez Feijóo. [12] Ara t-Taqsima 2 tad-Dokument ta’ Ħidma tal-Persunal. [13] Sors: Kumitat tar-Reġjuni. Ara l-lista kompluta fit-Taqsima 3 tad-Dokument ta’ Ħidma tal-Persunal. [14] ĠU L 210, 31.7.2006, p. 1. [15] Sors: Rapport tal-Kumitat tar-Reġjuni [16] Inizjattiva Komunitarja INTERREG III (2000-2006) – Valutazzjoni Eks-Post. Rapport Finali (Nru. 2008.CE.16.0.AT.016) ta' Panteia and Partners, Mejju 2010, p. 165. [17] L-Artikolu 12(3) tar-Regolament tal-Kunsill (KE) dwar il-qafas ġuridiku Komunitarju applikabbli għal Konsorzju għal Infrastruttura Ewropea ta’ Riċerka (ERIC) (ĠU L 206, 8.8.2009, p 1): "F’każ li r-responsabbiltà finanzjarja tal-membri tiegħu ma tkunx bla limitu, l-ERIC għandu joħroġ assigurazzjoni adatta biex ikopri r-riskji kollha speċifikament relatati mal-kostruzzjoni u l-operat tal-infrastruttura." [18] http://portal.cor.europa.eu/egtc/en-US/Platform/Pages/welcome.aspx